text: Folio46v
   Dist Durbans : "Sire, je l'otri :
   Mais que ce sera par I si,
   Que avoeques vous s'en iront
   De ma gent qui vous serviront
   Avoeques lui, ou trois ou deus."
   Dist Cléomadès : "Trestous seus
   M'en irai, se Pinchonnet n'ai.
   Nului fors que lui n'enmenrai ;
   Car là où je m'en vueil aler,
   Ne vueil nului fors lui mener.
   De lui moult bien me passerai
   Et moult bon gré vous en sarai."
   PageV02P090
   Dist Durbans : "Sire, vous l'arez.
   Or est il moult de moi amez
   Plus que devant, sachiez de voir,
   Puisque vous le voulez avoir."
   Et Cléomadès l'en mercie
   Et moult li prie qu'il ne die
   À nului que aler s'en doie ;
   Et Durbans trestout li otroie
   Quan qu'il li plaist à commander.
   Cléomadès dist k'arréer
   Se veut, et lui metre au chemin,
   En toutes fins, à ce matin.
  